Քոնդոմ

**Քոնդոմ** (․ ;  kɔ̃dɔ̃), հայտնի է նաև **Քոնդոմ ան Արմանյակ**/**Condom-en-Armagnac** անվանումով, քաղաք և համայնք Ֆրանսիայի հարավում՝ Օքսիտանիա երկրամասի Միջին Պիրենեյան մարզի Ժեր դեպարտամենտում, որի կազմի մեջ մտնող նույնանուն շրջանի սուպրեֆեկտուրան՝ վարչական կենտրոնն է, ինչպես նաև խոշորագույն բնակավայրը։ Ընկած է Բիազ գետի ափերին, իսպանական Սանտյագո դե Կոմպոստելա քաղաքում գտնվող Սուրբ Հակոբ տաճար տանող ուխտագնացային ճանապարհի վրա, Փարիզից մոտավորապես 570 կմ դեպի հարավ, Թուլուզից՝ 95 կմ դեպի հյուսիս-արևմուտք, Օշ քաղաքից՝ 39 կմ դեպի հարավ-արևմուտք։ Զբաղեցնում է 97,37 քառակուսի կիլոմետր տարածք․ այդ ցուցանիշով համարվում է Ֆրանսիայի ամենաընդարձակ համայնքներից մեկը։ Բնակչության թվաքանակը 2019 թվականի տվյալներով եղել է 6․493։

Քաղաքը հարուստ է պատմական հուշարձաններով․ այստեղ միջնադարյան կառույցների, գոթական տաճարի կողքին տեղ են գտել 18-19-րդ դարերի առանձնատներ։  

Քոնդոմը համարվում է կոնյակի՝ բրենդիի մի ենթատեսակի՝ արմանյակի արտադրության կենտրոն։ Ըստ ավանդության՝ այստեղ արմանյակ պատրաստել են դեռևս 10-րդ դարում։ Դեպարտամենտի վարչական կենտրոնում՝ Ժեր քաղաքում գործում է ալկոհոլային այդ խմիչքին նվիրված մի բավականին մեծ թանգարան։

## Ստուգաբանություն
Քաղաքի անվանումն առնչություն չունի անգլերեն *condom* (պահպանակ) բառի հետ։ Տեղանունն առաջացել է գալլերեն *condate* և *magos* բառերի միացմամբ, սկզբնապես եղել է *Condatomagos* և նշանակում է *միախառնման դաշտ* (բնակավայրի մերձակայքում Ժել գետը միախառնվում է Բաիզին)։ *Condatómagos*-ը ժամանակի ընթացքում փոխվել է, դարձել *Condatóm*, ապա՝ *Conddóm*։ *Condom* անվանումն առաջին անգամ արձանագրվել է 10-րդ դարի լատիներեն ձեռագրերում՝ **' կամ **' ձևով։

Թեև ֆրանսերենում *պահպանակ* իմաստով գործածվում է ** բառը, 1995 թվականին Քոնդոմի քաղաքապետը, հիմնվելով քաղաքի անվան և անգլերեն բառի պատահական նմանության վրա, բացել է պահպանակների, հակաբեղմնավորիչների թանգարան, որը տասը տարի անց փակվել է։

## Ժողովրդագրություն

## Քույր քաղաքներ
*, Գրյունբերգ – 1973 թվականից
*, Տորո

## Անվանի անձինք
* Ստեֆան Աբրիալ (1954-), ֆրանսիացի գեներալ․ ծնվել է Քոնդոմում
* Սիուքսի Սիուքս (1957-), անգլիացի երգչուհի և երգերի հեղինակ․ 1992-2015 թթ․ ապրել է Քոնդոմում

## Քոնդոմը կինոյում
* «Սերը մարգագետիններում» — 1995 թվականին ֆրանսիացի կինոռեժիսոր Էտիեն Շատիլիեի նկարահանած կինոկատակերգությունը, որը հեղինակավոր «Սեզար» կինոմրցանակի է առաջադրվել վեց անվանակարգում, մեկում հաղթանակ տարել։

## Տեսարժան վայրեր
Քոնդոմի 19 շինություն, ներառյալ Սուրբ Պետրոս տաճարը, Սեն Ժակ, Սեն Ժերմեն և Սուրբ Բարդողմեոս եկեղեցիները, 13-րդ դարում կառուցված Château de Mothes և Château de Pouypardin ամրոցները, ներառվել են Ֆրանսիայի մշակույթի նախարարության կազմած պատմական հուշարձանների ցանկում։ Քաղաքը հայտնի է նաև արմանյակի արտադրությամբ ու այդ խմիչքին նվիրված թանգարանով, միջազգային երաժշտական *bandas* փառատոնով, շախմատի միջազգայն մրցաշարով ու մարաթոնով, քեմփինգներով, թիավարության մրցումներով և այլ միջոցառումներով։

Տեղացիների ու հյուրերի հատուկ ուշադրությանն է արժանանում նաև տաճարի մերձակայքում 2010 թվականին տեղադրված երեք հրացանակիրների ու դ'Արտանյանի բրոնզե, 5 տոննանոց հուշարձանը, որի հեղինակը Զուրաբ Ծերեթելին է։

## Պատկերասրահ

Cathédrale Condom Choeur BLS.jpg|Սուրբ Պետրոս տաճարի ներսը
Church St-Barthélémy du Pradau, Condom-Virgin on south-east end.jpg|Սբ․ Բարդուղիմեոս եկեղեցին
Condom - Église Saint-Barthélémy du Pradau -1.JPG|Սբ․ Բարդուղիմեոս եկեղեցու մուտքը
Église Sainte-Germaine de Baradieu - Ensemble.JPG|Սեն Ժերմեն եկեղեցին
Musketeers by Dumas, Condom (Gers) 23.jpg|Հրացանակիրների հուշարձանը


## Ծանոթագրություններ

## Արտաքին հղումներ
* 
* Pictures of Condom 
* Le bonheur est dans le pré (Internet Movie Database)

Կատեգորիա:Եվրոպայի քաղաքներ
Կատեգորիա:Պատմական քաղաքներ
Կատեգորիա:Ֆրանսիայի բնակավայրեր
Կատեգորիա:Ֆրանսիայի համայնքներ
Կատեգորիա:Ֆրանսիայի քաղաքներ